Уткала у језеро зраке рујна зора (Јесењин)
Уткала у језеро зраке рујна зора.
Кроз звоњаву тетреби јецају са бора.

Плаче негде стрнатка, у дупљи се крије.
Само сам ја весео - до плача ми није.

Знам, у смирај доћи ћеш, далеко од пута,
Сешћемо у навиљак поред стога жута.

К'о цвет ћу те сколити пољупцима лудим,
Безумном од радости никад се не суди.

Ти ћеш сама бацити блузу раздрагана,
Однећу те пијану у жбуње до дана.

Нека плачу тетреби и нека роморе,
Грца чежња весела у румени зоре.

Сергеј Јесењин

прев. Миодраг Сибиновић
ru:Выткался на озере алый свет зари (Есенин)